Bent Bøgsted (DF), 2002-05-13:
Dansk Folkeparti har altid ønsket, at der skal være et godt arbejdsmiljø på arbejdspladserne, men vi har også altid ment, at det var en forkert vej at gå at pålægge erhvervslivet afgifter og uddele bøder, hvis det f.eks. viste sig, at firmaet manglede en blanket, der ikke var indsendt til Arbejdstilsynet.
Det er ikke den rigtige måde at bedre arbejdsmiljøet på.
Afgifter og administrative bøder kan tværtimod være medvirkende til, at små selvstændige med op til 10 ansatte kan blive nødt til at lukke, da det godt kan blive en stor økonomisk belastning for firmaet, og det er jo ikke lige det, der er formålet med en forbedring af arbejdsmiljøet. Samtidig har Dansk Folkeparti den opfattelse, at der med afgifter og bøder snarere er tale om en form for skjult skat, som ikke ligefrem er med til at skærpe interessen hos de små erhvervsdrivende for at udvide og dermed skabe nye arbejdspladser.
De fleste selvstændige er selv interesseret i, at deres ansatte har et godt arbejdsmiljø
, da det altid vil være med til at øge de ansattes interesse for arbejdet og dermed øge virksomhedens omsætning.
Vi er klar over, at der altid vil være arbejdsgivere, der er ligeglade med miljøet, men det vil de være, uanset hvor mange afgifter og bøder der pålægges erhvervslivet.
Her skal der helt andre tiltag til, for at det kan ændres.
Der kunne måske blive tale om, at en sådan virksomhed fik at vide, at hvis der ikke kom rimelig styr på arbejdsmiljøet, var der udsigt til, at der kunne komme en lukning af firmaet på tale.
Det er ikke i nogens interesse, at brodne kar kan ødelægge det for alle andre, der har deres i orden.
Arbejdsmiljø er mange ting.
Det kan være lige fra, at lønmodtagere er med til at sørge for rengøringen på arbejdspladsen, til, at alle i et firma er med til at sikre det psykiske arbejdsmiljø i firmaet.
i arbejdsmiljø.
Videnskabsminister Helge Sander har oplyst, at der foregår forskning i arbejdsmiljø yderligere 39 steder i landet.
Men det kan være et spørgsmål om, hvorvidt strukturen i forskningen er opbygget rigtigt. Det vil være vigtigt fremover at forske i det psykiske arbejdsmiljø, for en psykisk lidelse er en skjult lidelse, som mange ikke har forståelse for ude på arbejdspladserne.
Derfor håber Dansk Folkeparti på, at beskæftigelsesministeren er opmærksom på det psykiske i arbejdsmiljøet.
Især social- og sundhedsområdet har store problemer på det psykiske område, hvilket vi bør være opmærksomme på.
Beskæftigelsesministeren lægger op til, at arbejdsmarkedets parter skal have større indflydelse på arbejdsmiljøet, og det er absolut også det bedste, men vi skal passe på, at det ikke bliver ensidigt fra arbejdsgiverside, da vi ellers ikke vil få et acceptabelt resultat.
Samtidig skal løsningen være af en karakter, der medfører et minimum af bureaukrati samt en forenkling, således at det bliver mere overskueligt både for arbejdsgiver og lønmodtager at finde ud af. Dansk Folkeparti ser frem til det udspil på arbejdsmiljøområdet, som beskæftigelsesministeren må komme med i nær fremtid, da det er vigtigt for trivslen på arbejdspladserne.
Det er en meget vigtig brik i spillet om et godt arbejdsmiljø, at både arbejdsgivere og lønmodtagere får indflydelse på, hvorledes der skal arbejdes for et godt arbejdsmiljø, der sagtens burde kunne etableres uden skjulte skatter i form af afgifter og bøder til erhvervslivet.